અષ્ટાવક્ર ગીતામાં કુલ મળીને ૨૧ પ્રકરણ છે, બંધમોક્ષ, લયોપદેશ, નિર્વેદ, તત્વસ્વરૂપ, આત્મવિશ્રાંતિ અને જીવનમુક્તિ પ્રકરણમાં સરળ રીતે આત્માનું જ્ઞાન પીરસવામાં આવ્યું છે. અષ્ટાવક્રએ જીવનને સાક્ષીભાવે જીવવા પર ભાર મુક્યો છે, અષ્ટાવક્ર પ્રમાણે આત્મા સાથે જો કર્તાપણું બંધાય તો જ બંધન સર્જાય છે, આ બંધન જ સંસારમાં દુઃખનું કારણ બને છે. અષ્ટાવક્ર મુજબ જ્ઞાની મનુષ્ય સંસારની લીલાનો ભાગ બનતો નથી પણ તે તેનો સાક્ષી બને છે. તેઓ જીવનને દ્વંદ્વોથી પર બની જીવવા કહે છે. નિસ્પૃહી જીવ સંસારના ક્ષુલ્લક ભોગ તરફ નથી જતો પરંતુ તે ચૈતન્ય સ્વરૂપ આત્માનો આનંદ જ માણે છે. આત્મા જ રાજા છે તે જ્ઞાની ખુબ સારી રીતે જાણતો હોય છે.